Жалба, подадена на 3 януари 2012 г. - Kreyenberg/СХВП - Комисия (MEMBER OF €e euro experts)
(Дело T-3/12)
Език на жалбата: немски
Страни
Жалбоподател: Heinrich Kreyenberg (Ratingen, Германия) (представител: J. Krenzel, Rechtsanwalt)
Ответник: Служба за хармонизация във вътрешния пазар (марки, дизайни и модели)
Друга страна в производството пред апелативния състав: Европейска комисия
Искания на жалбоподателя
Жалбоподателят иска от Общия съд:
Да отмени решението на втори апелативен състав на Службата за хармонизация във вътрешния пазар (марки, дизайни и модели) от 5 октомври 2011 г. по преписка R 1804/2010-2 и
Да осъди ответника да заплати съдебните разноски.
Правни основания и основни доводи
Регистрирана марка на Общността, предмет на искане за обявяване на недействителност: Фигуративна марка за стоки и услуги от класове 9, 16, 35, 36, 39, 41, 42, 44 и 45, съдържаща словните елементи "MEMBER OF €e euro experts"
Притежател на марката на Общността: Жалбоподателят
Страна, която иска обявяване на недействителността на марката на Общността: Европейската комисия
Основание на искането за обявяване на недействителност: Нарушение на член 52, параграф 1, буква а) във връзка с член 7, параграф 1, буква в) от Регламент № 207/2009 поради явна опасност от въвеждане в заблуждение относно качеството на обозначените с марката стоки и услуги, както и нарушение на член 7, параграф 1, буква з) от Регламент № 207/2009 поради твърдяно идентифициране в марката на имитация от хералдическа гледна точка на депозираното в СОИС съгласно член 6б от Парижката конвенция за закрила на индустриалната собственост под № 3556 (circula number) европейско знаме и нарушение на член 7, параграф 1, буква и) от Регламент № 207/2009 поради монополизиране посредством марката на жалбоподателя на графично определения в Известие на Европейската комисия - COM (97) 418 окончателен - символ "€"
Решение на отдела по отмяна: Отхвърля искането за обявяване на недействителност
Решение на апелативния състав: Уважава жалбата
Изложени правни основания: Нарушение на член 7, параграф 1, буква и) от Регламент № 207/2009, тъй като не е налице необходимото за прилагането на този член идентично възприемане на официалния знак "€", и, при условията на евентуалност, във всеки случай изискванията на предвиждащата изключения разпоредба на член 6б, параграф 1, буква в) от Парижката конвенция са изпълнени, тъй като участниците в оборота не биха заключили, че фигуративната марка на жалбоподателя се намира във връзка с Европейския валутен съюз (или Европейския съюз), както и, при условията на евентуалност, нарушение на член 7, параграф 1, букви в) и ж) от Регламент № 207/2009, тъй като Европейската комисия се е позовала изрично на буква в) в своето искане за обявяване на недействителност, така че би могло да се направи заключение само за погрешно формулиране на искането и че направеното за първи път в производството по обжалване позоваване на абсолютните основания за отказ на защита по член 7, параграф 1, буква ж) следва да се приеме за закъсняло и недопустимо.
____________